Steen Gade (SF), 2007-04-19:
Hvis man skal karakterisere det forslag, som vi nu skal stemme om om lidt, vil jeg sige, at det er udtryk for en utrolig gammeldags politik fra flertallets side her i Folketinget.
Den ene er, at når man langt om længe skal i gang med at lave en greencardordning, som handler om at tage udgangspunkt i den virkelige verden, at vi har brug for arbejdskraft, og at vi sådan set også har brug for at få arbejdskraft fra andre lande på en lang række områder, så laver man en ordning, som er så restriktiv, at det bliver svært.
Hr. Morten Østergaard redegjorde tidligere for nogle af de synspunkter, som bl.a. er kommet fra Dansk Industri.
Jeg er helt enig.
I SF kan vi ikke forstå, at regeringen har valgt at fastholde en så høj indtægtsgrænse, altså, at man skal tjene 450.000 kr., for at man kan få lov til at få job på en greencardordning.
Det er gammeldags, og det tager ikke højde for den reelle situation, det danske samfund står over for.
Det andet område, som jeg synes er gammeldags helt ud til det bekymrende, er diskussionen om, at man nu vil udvide starthjælpsperioden.
Og vi snakker altså om at udvide den; senere i dag skal vi have en diskussion om starthjælpen som sådan, men nu vil man udvide starthjælpsperioden.
Her kommer vi i den situation, at i stedet for at satse for alvor på, at folk skal i arbejde, og at alle – også inden for flygtninge/indvandrerområdet – skal i arbejde, ser vi altså her en klar politik i retning af at forringe mulighederne for den gruppe, som har sværest ved at komme ind på arbejdsmarkedet.
Det er jo her, Rockwool Fondens undersøgelse sådan set giver sit mest interessante bidrag til debatten i dag.
Undersøgelsen omhandler bl.a. en gruppe, som er på selvforsørgelse, som det hedder, og selvforsørgelse betyder altså ikke, at man har lavet sin egen virksomhed, som Rockwool Fonden også klart siger, det betyder, at man er holdt op med overhovedet at interessere sig for at arbejde, man er gået til kødgryderne, kan vi kalde det, man er blevet derhjemme – det gælder specielt for en stor gruppe af kvinderne – eller man har fundet en tilværelse, hvor man måske lever lidt på plat og sort arbejde.
Det handler altså ikke om, at man er kommet i job og har startet virksomhed eller sådan noget; det er der mange der har troet tidligere, men sådan er det ikke, og det, Rockwool Fondens undersøgelse viser, er, at antallet på selvforsørgelse er øget fra 4 pct. til 15 pct.
Det er faktisk den stærkeste øgning, der ligger her.
Det vil sige, at der er 71 pct., som fortsat er på starthjælp efter 16 måneder.
Det ved vi godt er svært for en gruppe af de lidt ældre af dem.
Det, regeringen gør med det her forslag, er totalt at opgive det projekt, og det er derfor, jeg siger: Det er gammeldags, det er forkert.
Så vil jeg glæde mig til sidst, men jeg vil glæde mig over, at på mange punkter i det her lovforslag er der altså faktisk enighed mellem oppositionspartierne.
Det har der ikke altid været – det skal jeg ikke rippe op i – men det er der i dag, og dermed er det jo også et signal om, at der faktisk er en udvikling i gang, som gør, at der på nogle områder vises et klart alternativ til den gammeldags og forkerte politik, som regeringen fører.